**Pravidlá súťaže „CBRE Office roka 2024“**

**Článok I.**

**Usporiadateľ a organizátor**

1) Usporiadateľom a organizátorom súťaže je spoločnosť CBRE s.r.o., IČ: 35 819 804, so sídlom Bratislava - mestská časť Staré Mesto, Staromestská 3, PSČ 811 03, zapísaná v obchodnom registri vedeným Mestským súdom v Bratislave III, spisová značka 24869/B (ďalej len „**usporiadateľ**“).

**Článok II.**

**Názov Súťaže**

1) Oficiálny názov súťaže znie „CBRE Office roka 2024“ (ďalej len „**Súťaž**“).

**Článok III.**

**Doba trvania Súťaže, spôsob vyhlásenia Súťaže**

1) Súťaž sa koná v období od 13.01.2025 do slávnostného vyhlásenia (t.j. máj/jún 2025). Prihlasovanie do súťaže bude prebiehať v období od 13.01.2025 do 28.02.2025.

2) Zadanie súťaže vrátane týchto pravidiel a všetkých ostatných podrobností o súťaži bude vyhlásené a zverejnené na webovej stránke usporiadateľa http://www.officeroka.sk/ (ďalej len „**webová stránka**“).

**Článok IV.**

**Podmienky zaradenia do Súťaže**

1) Účastníkom Súťaže môže byť právnická osoba so sídlom na území Slovenskej republiky, ktorá splní všetky podmienky uvedené v tomto článku pravidiel súťaže (ďalej len „**súťažiaci**“).

2) Zo Súťaže sú vylúčené spoločnosti, v ktorých má majetko-právnu, zamestnaneckú alebo akúkoľvek inú účasť niektorý z členov odbornej poroty. Zároveň sú zo súťaže vylúčené spoločnosti, ktoré sú partnerom Súťaže.

3) Pre zaradenie do Súťaže musí súťažiaci splniť okrem podmienok uvedených v bode 1 tohto článku zároveň nasledujúce podmienky, pričom platí, že musia byť splnené všetky tieto podmienky súčasne:

a) Súťažiaci musí vyplniť všetky povinné polia v rámci registračného formulára na webovej stránke, zahŕňajúc charakteristiku prihláseného priestoru;

b) Súťažiaci musí pripojiť súťažné fotografie priestorov, ktoré budú v rámci Súťaže hodnotené. Na fotografiách musí byť jasne viditeľná celková dispozícia priestoru, aj jeho detaily a fotografie musia byť doručené v dostatočne vysokej kvalite a rozlíšení pre zverejnenie na webovej stránke i v tlačenej forme. Nekvalitné fotografie môžu mať za následok vylúčenie zo Súťaže.

4) Spoločnosť, ktorá súťažila v minulých ročníkoch sa môže opätovane prihlásiť do Súťaže len za podmienky, že prihlási iné priestory ako v predchádzajúcich ročníkoch súťaže. Za iné priestory sa považujú aj už predtým prihlásené priestory, ktoré od prihlásenia v predchádzajúcich ročníkoch prešli radikálnou zmenou/rekonštrukciou.

5) Spoločnosť prihlásená do Súťaže musí mať kancelárie po kolaudácii, používané zamestnancami.

6) V rámci Súťaže je zadefinovaná aj podkategória *Out of Office*, v ktorej účastníkom Súťaže môže byť aj fyzická osoba s trvalým pobytom na území Slovenskej republiky. Do tejto podkategórie môže verejnosť nominovať a zaradiť do Súťaže akékoľvek miesto, ktoré považujú za miesto na prácu, ktoré nie je tradičnou kanceláriou. Môže ísť o akýkoľvek iný priestor alebo aj vec (napr. kaviareň, chata, atď.). Pri nominácii prostredníctvom formulára je povinné uviesť email a telefónne číslo, na základe ktorých bude nominujúci zaradený do Súťaže o cenu podľa bodu 7) čl. V.

**Článok V.**

**Výhry a spôsob určenia výhercov**

1) Organizátor a usporiadateľ Súťaže zabezpečí výhry – vecné ceny od sponzorov / partnerov Súťaže.

2) V Súťaži bude vyhodnotený jeden víťaz hlavnej kategórie „*Absolútny víťaz Office roka*“.

3) V Súťaži budú zároveň vyhodnotení piati víťazi v nasledovných podkategóriách:

* *ESG kancelária*
* *Inovatívna kancelária*
* *Kancelária ako DNA firmy*
* Najsympatickejšia kancelária
* *Out of office*

4) V každej súťažnej kategórii bude vyhodnotený len jeden víťaz danej kategórie (súťažiaci, ktorý sa umiestnil na prvom mieste) a ten tiež získava nárok na vecnú cenu. Víťaz hlavnej kategórie „*Absolútny víťaz Office roka*“ nemôže byť vyhodnotený aj ako víťaz jednej z vyššie uvedených podkategórií, s výnimkou podkategórie *Najsympatickejšia kancelária*.

5) Výhercu súťaže určí odborná porota. Porotcovia preskúmajú všetky prihlášky, s výnimkou tých, ktoré porušujú pravidlá súťaže, a ohodnotia ich bodmi od 1 do 10 s možnosťou pol bodu na základe viacerých kritérií: inovácia pracovného prostredia, originalita nápadu, design priestoru, praktickosť a umiestnenie, atmosféra a celkový pocit z firemného prostredia, súlad priestoru s duchom kategórie, v ktorej súťaží. Aspekty, ktoré budú pri jednotlivých kategóriách zohľadnené sú špecifikované v charakteristikách jednotlivých kategórií a podkategórií na webovej stránke projektu. Na základe tohto hodnotenia vznikne zoznam 10 finalistov s najvyšším počtom bodov, ktorých odborná porota osobne navštívi v ich prihlásených priestoroch. Následne prebehne diskusia medzi porotcami a každý z nich vyplní online formulár, v ktorom ohodnotí tri atribúty (ESG kancelária, Inovatívna kancelária, Kancelária ako DNA firmy) bodmi od 1 do 10 s možnosťou pol bodu. Body sa spočítajú a ten, kto získa najviac bodov, sa stane Absolútnym víťazom. Víťazom jednotlivých kategórií sa stane ten, kto dosiahne najvyšší počet bodov v danej podkategórii. Ak je Absolútny víťaz aj víťazom niektorej podkategórie (okrem podkategórie *Najsympatickejšia kancelária)*, ocenenie prejde na súťažiaceho na druhom mieste. V prípade rovnosti bodov rozhodne rozstrel medzi porotcami, kto má na základe preferencií prednosť.

6) V Súťaži bude rovnako vyhodnotený jeden víťaz v podkategórii *Najsympatickejšia kancelária,* do ktorejbudú súťažiaci nominovaní v súlade s čl. IV., pričom v tejto podkategórii sa najprv vyberie top 10 finalistov odbornou porotou a následne bude prebiehať hlasovanie verejnosti prostredníctvom online formulára, ktorý bude vyžadovať povinný email hlasujúceho. Víťazom tejto podkategórie sa stane súťažiaci s najvyšším počtom hlasov od verejnosti. Tento súťažiaci môže zároveň získať aj titul Absolútny víťaz alebo titul víťaza inej podkategórie, spolu s touto podkategóriou *Najsympatickejšia kancelária*.

7) Finalistov podkategórie *Out of Office* vyberá Usporiadateľ a Organizátor Súťaže, ktorý vyberie 10 najlepších nominácií, ktoré budú podrobené hlasovaniu verejnosti prostredníctvom online formulára. Hlasovanie prebieha prostredníctvom online formulára s povinným uvedením emailovej adresy  hlasujúceho. V prípade, ak nominácia, pri ktorej bol uvedený e-mailový alebo telefonický kontakt vyhrá, jej autor - nominant získa cenu (presná špecifikácia ceny bude uvedená na webovej stránke Súťaže).

**Článok VI.**

**Spôsob vyhlásenia výhercov**

1) Vyhlásenie víťazov, aktuálne informácie o Súťaži a slávnostnom vyhlásení nájdu súťažiaci vždy na webovej stránke https://officeroka.sk/statut-sutaze.

**Článok VII.**

**Ostatné významné skutočnosti Súťaže**

1) Súťažiaci prihlásením do Súťaže spôsobom popísaným vyššie prejavuje svoj výslovný súhlas s pravidlami Súťaže tak, ako sú stanovené usporiadateľom a organizátorom a ako sú zverejnené v plnom znení spôsobom podľa čl. III. bodu 3 týchto pravidiel.

2) Súťažiaci vyhlasuje, že ním poskytnuté súťažné fotografie priestorov nie sú zaťažené právom tretej osoby a sú bez právnych vád. Strany týmto uzatvárajú bezodplatnú licenčnú zmluvu, ktorou súťažiaci udeľuje dobrovoľne, slobodne, vážne a bez akéhokoľvek nátlaku usporiadateľovi súhlas na zverejnenie súťažných fotografií pre marketingové a PR účely Súťaže v spojitosti s ich firmou, a to na webovej stránke, sociálnych sieťach, v médiách (online aj printových) ako, aj v tlačených materiáloch, v súvislosti s touto Súťažou. Súťažiaci zodpovedá za porušenie práv inej osoby z priemyselného alebo iného duševného vlastníctva v dôsledku použitia súťažných fotografií usporiadateľom.

3) Prihlásením sa do Súťaže zároveň dávajú dotknuté osoby súhlas so spracovaním osobných údajov na marketingové účely.

4) Usporiadateľ a organizátor je oprávnený kedykoľvek počas trvania Súťaže pravidlá Súťaže jednostranne zmeniť alebo ich zrušiť. Je ale povinný túto skutočnosť bez zbytočného odkladu zverejniť rovnakým spôsobom, ako boli zverejnené tieto pravidlá Súťaže, súčasne je povinný rovnako tak zverejniť aj pozmenené znenie pravidiel.

5) Usporiadateľ a organizátor je oprávnený kontrolovať dodržanie podmienok tejto Súťaže, rovnako ako aj dodržiavanie pravidiel pre účasť v Súťaži a pre prípad, že zbadá porušenie, urobiť potrebné účinné kroky k náprave. Usporiadateľ a organizátor je oprávnený s konečnou platnosťou posúdiť akúkoľvek otázku tejto Súťaže alebo otázku s touto Súťažou priamo, alebo nepriamo súvisiacu.

6) V prípade, že súťažiaci vo svojom úkone podľa čl. IV. bodu 3 týchto pravidiel, ktorým vstupuje do Súťaže uvedie neplatné údaje, stráca nárok na akúkoľvek výhru a bude zo Súťaže vylúčený. Rovnako tak bude súťažiaci zo Súťaže vylúčený v prípade, že dodatočne vyjde najavo, že nesplnil akúkoľvek ďalšiu podmienku účasti v Súťaži podľa čl. IV. týchto pravidiel.

7) Usporiadateľ a organizátor si vyhradzuje právo zo Súťaže kedykoľvek vyradiť súťažiaceho, ktorý sa bude v rámci Súťaže vyjadrovať vulgárne, agresívne, v rozpore s dobrými mravmi alebo bude v Súťaži napádať dobré obchodné meno usporiadateľov Súťaže, ich obchodných partnerov alebo inak narušovať hladký priebeh Súťaže. Rovnako tak bude vyradený súťažiaci, ktorý akýmkoľvek podvodným spôsobom ovplyvní, alebo sa pokúsi ovplyvniť výsledky tejto Súťaže.

8) O vyradení zo Súťaže nemusí byť súťažiaci usporiadateľom nijako informovaný. V prípade, že bude zo Súťaže vyradený súťažiaci, ktorý bol určený ako výherca, je tento súťažiaci povinný vrátiť výhru v plnom rozsahu tomu, kto ju do Súťaže poskytol a nahradiť prípadnú škodu. Pokiaľ by tak neurobil dobrovoľne, má ten, kto výhru do Súťaže poskytol, právo domáhať sa vrátenia výhry v plnom rozsahu súdnou cestou.

9) Vo všetkých týchto prípadoch nevznikne súťažiacemu nárok na náhradu akýchkoľvek nákladov či škôd, ktoré by mohli v dôsledku vylúčenia zo Súťaže vzniknúť.

10) Súťažiaci nie je oprávnený v súvislosti so Súťažou požadovať a usporiadateľ a organizátor nie je povinný súťažiacemu odovzdať iné plnenie ako to, ktoré je určené v týchto pravidlách a to vrátane plnenia peňažného.

11) Usporiadateľ a organizátor nie je zodpovedný súťažiacim za plnenie (výhry) dodávanej tretími osobami a platí, že záručné a ďalšie podmienky ohľadom všetkých výhier sa riadia výlučne podmienkami týchto dodávateľov a obecnou legislatívou.

Prípadné nároky z chýb víťazného plnenia budú výhercovia uplatňovať výlučne u dodávateľov chybného výrobku, ktorý je jediný oprávnený takéto reklamácie vybavovať.

12) Usporiadateľ a organizátor nezodpovedá za akékoľvek technické problémy či poruchy vzniknuté, či prejavujúce sa v súvislosti s priebehom tejto Súťaže.

**Článok VIII.**

**Platnosť pravidiel**

1) Tieto pravidlá sú platné od 31.10.2024.